Source: https://www.postimees.ee/4324489/allilmaliider-assar-paulus-ennetahtaegselt-vabadusse-ei-paase
Timestamp: 2020-04-01 01:50:32+00:00
Document Index: 5916964

Matched Legal Cases: ['kohus ', 'Kohus ', 'kohus ', 'Kohus ', 'kohus ', 'Kohus ', 'Kohus ']

Allilmaliider Assar Paulus ennetähtaegselt vabadusse ei pääse - Krimi - Postimees: Värsked uudised Eestist ja välismaalt
Allilmaliider Assar Paulus ennetähtaegselt vabadusse ei pääse
Kuritegeliku ühenduse organiseerimises süüdistatav Assar Paulus.
Viru Maakohus ei vabastanud tänase määrusega Eesti kuritegeliku ilma liidriks tituleeritud Assar Paulust tingimisi enne tähtaega elektroonilise järelevalve alla.
Kohus tutvus esitatud materjalidega, kuulas ära süüdimõistetu ja tema kaitsja arvamuse ning arvestades prokuröri kirjalikku seisukohta, leiab, et Assar Paulus tuleb jätta vangistusest tingimisi enne tähtaega elektroonilise järelevalve alla vabastamata.
Kohtu hinnangul ei ole kinnipeetava ennetähtaegne vabastamine põhjendatud.
Tingimisi enne tähtaega vangistusest vabastamise otsustamisel arvestab kohus kuriteo toimepanemise asjaolusid, süüdimõistetu isikut, varasemat elukäiku ning käitumist karistuse kandmise ajal, samuti tema elutingimusi ning tagajärgi, mida võib süüdimõistetule kaasa tuua tingimisi enne tähtaega karistusest vabastamine.
Kohus võtab taotluse läbivaatamisel arvesse kõiki süüdimõistetu isikut iseloomustavaid andmeid – tema käitumist nii kuriteole eelnenud ajal, kuriteo toimepanemise ajal kui sellele järgnenud perioodil.
Kohtu arvates on prognoos süüdimõistetu käitumisele vabaduses pigem negatiivne. Ülaltoodu osutab sellele, et uute süütegude toimepanemine vabaduses on süüdimõistetu puhul vägagi tõenäoline. Kuigi vangla hinnangul on Pauluse puhul uue kuriteo toimepanemise risk madal (12-18%), siis kohus sellega ei nõustu.
Esiteks, ei ole vangla esitatud materjalide alusel võimalik aru saada, kuidas protsendid on välja arvutatud, teiseks leiab ka vangla ise, et isik on kõrgohtlik ning ohustatud on avalikkus, turvalisus ja rahva tervis. Kohus näeb selles vastuolu.
Kohus nõustub vanglaga, et süüdimõistetu on ohtlik avalikkusele, turvalisusele ja rahva tervisele ka tulevikus, kuni tema käitumine ja hoiakud oleksid karistuse mõju all ja süüdimõistetu tahte kohaselt muutunud. Süüdimõistetu on ohtlik, sest olles kuritegeliku ühenduse juht ja pannes toime esimese astme kuritegusid, on süüdimõistetu loonud endale platvormi tulevikku (kriminaalne suhtlusringkond, kuritegeliku ühenduse struktuur, mõjuvõim).